Přidal, Alojz, poslanec NR SR (2010-10-21):
Vážené dámy a páni, milé kolegyne, kolegovia, v súvislosti s diaľnicami som počul jedného docenta práva na tlačovej konferencii hovoriť o vlastizrade. Priznám sa, že som zdúpnel, spozornel, pretože na takýto termín som veľmi citlivý, pretože zločin vlastizrady bol zneužívaný v predchádzajúcom režime, ktorého koniec v novembri 1989 si bohužiaľ, niektorí poslanci, aj v tejto sále ani nevšimli a tento zločin ako nástroj bol používaný v množstve procesov, kedy mnohí najlepší synovia a dcéry slovenského národa boli posielaní na smrť a do väzenia. A ja si myslím, že aj reklama, aj piár, aj populizmus má mať svoju hranicu. Ja by som nepovažoval toto používanie tohto termínu a šermovanie vlastizradou za tak vážny, pán Vážny, keby to hovoril nejaký tlčhuba, nevzdelanec alebo nejaký komunista, populista, ale to pán Fico iste nie je. Alebo je? Milé kolegyne, kolegovia, máte pred sebou návrh uznesenia, tlač 135, ktorú pripravili predkladatelia Fico, Vážny a Choma. Už v konštatačnej časti je tento návrh zavádzajúci a nepravdivý. Spomínaní poslanci hovoria alebo píšu o rozhodnutí vlády zastaviť realizáciu PPP projektu na úseku diaľnice D1 Dubná Skala – Svinia, čo je Ficom a predstaviteľmi strany SMER často dookola opakovaná lož. Ja tu chcem jednoznačne povedať, že vláda nič nezastavila, ale v súlade s dohodou uzatvorenou 21. júna 2010 medzi Slovenskou republikou a spoločnosťou Slovenské diaľnice tá predmetná koncesná zmluva 31. 8. 2008 zanikla, exspirovala a každý, kto užíva sem-tam lieky vie, čo znamená, že tie lieky sú po dobe exspirácie. Jednoducho tá zmluva zanikla. V návrhu poslancov sa ďalej ale píše, že rozhodnutie vlády oddialiť diaľničné prepojenie medzi Bratislavou a Košicami o niekoľko rokov. Keď som si toto prečítal, tak som neveril vlastným očiam. Snáď strana SMER považuje občanov Slovenska za sklerotických? To naozaj pán Fico nemá hanbu? Veď na každom mítingu v 2006 hovoril, že dobuduje diaľničné prepojenie medzi Košicami a Bratislavou do konca roku 2010. Jednoducho to bol volebný podvod na voličoch SMER-u, ktorý neskôr priznal i Fico, keď v roku 2007 povedal: „Rešpektujeme technologickú náročnosť niektorých projektov v okolí Žiliny, keď my dobre vieme, že to jednoducho nejde urobiť do roku 2010“. V programovom vyhlásení vlády nebola o financovaní diaľnice z PPP projektov ani zmienka. A jeden z predkladateľov uznesenia poslanec Vážny v júni 2006 ako minister dopravy povedal: „Diaľnice cez PPP sú o 50 až 70 % drahšie ako bežné investície od štátu“. Už o rok neskôr, sa ale PPP hodili aj Ficovej vláde a dokonca sa mali stať hlavným zdrojom financovania. Na dostavbu diaľnice D1 vláda napriek tomu, že zdedila plnú špajzu, nedokázala vyčleniť dostatok financií a tak Fico a Vážny objavili PPP projekty. Ale prečo ste nerešpektovali ani pôvodné závery poradcov, ani závery nového poradcu, rozhodovali ste len svojou hlavou a nerešpektovali ste to, čo vám hovorili, že s PPP projektmi začíname, jednoducho, že treba ísť do menších balíkov viacerých, maximálne do hodnoty 900 mil. eur. Prijali ste politické rozhodnutie obstarávať dva obrovské a komplikované diaľničné projekty s nerealistickými časovými lehotami výstavby, a to malo hlavne za následok zníženie konkurencie. Jednoducho vôbec vám nevadilo, že verejné obstarávanie trvalo asi rok a pol, vôbec vám nevadilo výrazne zvýšenie investičných nákladov z titulu extrémnych krátkych časových lehôt výstavby, vôbec vám nevadilo vysúťaženie ceny obsahujúcej ocenenie investičných nákladov nad úrovňou štátnej expertízy. A ja osobne som presvedčený, že politické rozhodnutie Fica a spol. po spojení projektov do dvoch veľkých, bolo cielené pre účely riadeného verejného obstarávania, ktoré dopadlo tak, ako dopadlo. Z pôvodných 6 záujemcov v hre zostali len 2, aj keď stále lepšie ako v obstarávaní diaľničného mýta, keď podmienkam zadania vyhovel len jeden. Ficovi vôbec nevadilo, že ten najdrahší. Koncesná zmluva medzi Slovenskou republikou a spoločnosťou Slovenské diaľnice bola uzatvorená 15. apríla 2009. Potom bol dodatok č. 1, kde došlo k prvému predĺženiu lehoty na dosiahnutie finančného uzatvorenia, dodatok č. 2, dodatok č. 3, ale pozoruhodný je dodatok č. 4. Hoci už v pôvodnom verejnom obstarávaní všetci záujemcovia o koncesiu upozorňovali, že extrémne krátke lehoty výstavby si vynútia výrazne zvýšenie ceny, vtedy pri obstarávaní zástupcovia ministerstva dopravy, pôšt a telekomunikácii na týchto lehotách trvali. Na predĺženie a zmäkčenie lehôt pristúpili až viac ako o rok, a to po skončení verejného obstarávania, a podčiarkujem, bez vyžadovania adekvátneho zníženia ceny. Ba práve naopak. V dodatku č. 4 tzv. základná ročná platba z pôvodne vysúťaženej a v koncesnej zmluve zakotvenej úrovne 248,2 mil. eur sa zvýšila na 317,6 mil. eur, resp. 289 mil. eur, ale to len s podmienkou, že koncesionárovi pomôže zabezpečiť finančné krytie vláda poskytnutím štátnej záruky a s takouto podmienkou sa vo verejnom obstarávaní neuvažovalo. O tej ponuke, ktorá prišla, teda od koncesionára na zlacnenie už tu bolo veľa hovorené, preto nebudem opakovať, ale chcem povedať len to, že väčšina prezentovaného zlacnenia v skutočnosti bola len vyčíslením toho, koľko by štát ušetril vďaka mimoriadne nízkej základnej úrokovej sadzbe na trhu, ak by došlo k uzavretiu finančnému do 30. augusta. K návrhom koncesionára je preto možné uviesť, že z maximálnej ročnej hodnoty 317,6 mil. koncesionár naozaj záväzne ponúkol len zníženie o 34 mil. a skutočne záväzná ponúkaná cena, tak bola v prípade neschválenej štátnej pomoci na úrovni 283,6 mil. a v prípade schválenia štátnej pomoci pred finančným uzatvorením na úrovni 255 mil., čo ale bolo stále nad úrovňou pôvodnej ponuky, s ktorou koncesionár vyhral v pôvodnom tendri. Verejný obstarávateľ nedostal ale žiadnu záruku, že koncesionárovi sa podarí vyjednať lepšie podmienky s komerčnými bankami a bolo žiadané o ďalší termín v poradí už 7. Ja by som chcel povedať, že súčasná vládna koalícia bude stavať diaľnice. Bude využívať klasické formy obstarávania a my a priori nevylučujeme ani PPP projekty, ale musia byť rozumné, transparentné, efektívne pre obidve strany, ako pre objednávateľa, tak pre dodávateľa. Na záver by som sa chcel ešte vyjadriť k požiadavke navrhovateľov k cene diaľničnej známky. Páni, cena diaľničnej známky mohla zostať na pôvodnej úrovni, keby ste zo štyroch uchádzačov, ktorí predložili ponuky do súťaže na mýto, nevylúčili tri najlacnejšie ponuky. Vtedy, keby vo vašej réžii nevyhrala najdrahšia, ale najlacnejšia ponuka. Mýto mohlo a malo prinášať dodatočné zdroje na výstavbu a údržbu diaľnic. Vašou vinou neprináša o nič viac ako pôvodné diaľničné nálepky. Z vášho mýta zatiaľ nezarába štát, ale iba koncesionári a vaši mecenáši. A úplne na záver navrhujem, aby sa diaľničná známka na budúci rok, diaľničná nálepka volala Vážneho diaľničná nálepka. Hovorím to úplne vážne. Ďakujem vám za pozornosť.